Pjan għar-rikostruzzjoni tal-breakwater ta' Buġibba Il-Ministru għat-Trasport, l-Infrastruttura u l-Proġetti Kapitali Ian Borg ħabbar li l-aġenzija Infrastructure Malta qed tippjana r-rikostruzzjoni tal-breakwater ta' Buġibba sabiex jiġu offruti faċilitajiet ta' nżul aktar siguri u terminal tal-passiġġieri li se jwassal għall-estensjoni tas-servizz ta' trasport bil-laneċ mill-Belt Valletta, Tas-Sliema u l-Kottonera sa San Pawl il-Baħar. Il-Ministru Ian Borg fakkar li ftit ġimgħat ilu tħabbret ukoll il-liberalizzazzjoni tas-suq tal-fast ferries u li mill-1 ta' Ġunju 2021, l-operaturi tat-trasport bil-baħar jistgħu jibdew jipprovdu servizz bejn il-Port il-Kbir, il-Belt Valletta u l-Port tal-Imġarr permezz ta' fast ferry. "Ir-rikostruzzjoni tal-breakwater ta' Buġibba se tkun ir-raba' waħda ta' dan it-tip ta' infrastruttura li Infrastructure Malta qed tiżviluppa għall-passiġġieri tal-laneċ f'Malta. Aħna rridu li r-reputazzjoni li għandha Malta fil-qasam marittimu tibqa' fil-quċċata u bħala gvern ninsabu għal darb'oħra kommessi li nkomplu l-ħidma tagħna għal aktar titjib u inizjattivi favur aktar sigurtà bħal dawn li jkomplu jissiġillaw isem pajjiżna bħala wieħed ta' kwalità, kunfidenti u reputazzjoni", qal il-ministru. Il-breakwater il-ġdid ta' 180 metru se jkun itwal minn dak eżistenti u se jipprovdi kenn akbar għad-dgħajjes tas-sajd u għal bastimenti żgħar oħra rmiġġati f'din iż-żona. Se jinkorpora wkoll faċilitajiet ta' rmiġġ u nżul għal lanċa tal-passiġġieri kif ukoll pjattaformi aktar siguri għall-irmiġġ ta' cruise boats li jużawh fis-sajf. Infrastructure Malta qed tipproponi wkoll il-kostruzzjoni ta' moll ta' 37 metru li jisporġi min-naħa tat-Tramuntana tal-breakwater u li joffri kenn akbar u rmiġġ aktar sigur f'kundizzjonijiet tat-temp differenti kif ukoll se tinbena mill-ġdid l-islipway eżistenti ta' ħdejn il-breakwater għal aktar sigurtà. L-aġenzija qed issaħħaħ il-breakwater il-ġdid u l-mollijiet tiegħu b'armatura simili għal dik li poġġiet madwar il-Qrejten Breakwater il-ġdid f'Marsaxlokk is-sena l-oħra. Fuq l-art ħdejn il-breakwater, Infrastructure Malta qed tipproponi li tibni terminal żgħir tal-laneċ li jinkludi żona minn fejn jinxtraw il-biljetti u fejn passiġġieri li jużaw dan il-mod ta' vjaġġar ikunu jistgħu jistennew il-lanċa li jkun imiss sabiex jaslu sal-waqfiet tal-laneċ eżistenti f'Tas-Sliema, il-Belt Valletta jew Bormla. It-terminal u s-sit il-ġdid tal-inżul tal-laneċ se jinkorporaw rampi u faċilitajiet oħra biex jiżguraw li dan il-mezz alternattiv ta' trasport ikun aċċessibbli għal kulħadd.